মাথার চুল পাতলা হয়ে যাওয়া দেখে বোঝা যাচ্ছে তাঁর বয়স হচ্ছে! আগামী মাসে তিরিশে পা রাখবেন রাফায়েল নাদাল। সর্বোচ্চ পর্যায়ের টেনিসে তাঁর চলে গেল ১৫টা বসন্ত। সীমাহীন পরিশ্রম, কব্জির চোট, হাঁটুতে যন্ত্রণা এবং এসবের চেয়েও বড় ধাক্কা গত মরসুমে স্নায়ুর অসুখে আক্রান্ত হয়ে পড়া! যার প্রতিফলন, ট্রেনিং থেকে শুরু করে কোর্টে ম্যাচ খেলতে নামা—রাফায়েল নাদাল হারিয়ে ফেলছেন তাঁর স্বাভাবিকত্ব। সম্পূর্ণভাবে নষ্ট হয়ে যাচ্ছে তাঁর আত্মবিশ্বাস। নাদাল জানিয়েছেন, গত মরসুমটাই তাঁর টেনিস জীবনের শেষ মরসুম হয়ে যাচ্ছিল! বুঝতে পারছিলেন, তাঁর সাধের ফোরহ্যান্ড শটটাও চলে যাচ্ছে কোমায়। 
সেই অসুস্থতা সারিয়ে কিংবদন্তি স্প্যানিশ খেলোয়াড়ের যেন পুনর্জন্ম হল চলতি মরসুমে! গত মার্চে ইন্ডিয়ান ওয়েলসে সেমিফাইনালে উঠেছেন। তারপর মন্টে কার্লো ওপেনে চ্যাম্পিয়ন হয়েছেন নাদাল। ২০১৪ সালের ফরাসি ওপেনের পর তাঁর সেরা প্রাপ্তি। জিতেছেন বার্সেলোনা ওপেনও। আগামী ২২ মে থেকে শুরু হচ্ছে ফরাসি ওপেন। প্রথম রাউন্ডেই নাদালের সামনে কঠিন প্রতিপক্ষ। অস্ট্রেলিয়ার স্যাম গ্রথ। এই মুহূর্তে বিশ্বটেনিসে সবচেয়ে দ্রুতগতির সার্ভিস যাঁর হাতে। শুক্রবার স্প্যানিশ সংবাদমাধ্যমের সঙ্গে কথা বলার সময় নাদাল সেই প্রসঙ্গ তুললেনই না! শুধু বললেন, ‘‘গত মরসুমে স্নায়ুর অসুখে আমি খুব ভুগছিলাম। কিছু পারছিলাম না। আত্মবিশ্বাসটাই চলে গিয়েছিল। এই মরসুমে ছবিটা বদলে গিয়েছে।’’
নতুনভাবে পুরনো আত্মবিশ্বাস ফিরে পাওয়ার কারণ, নাদালের মতে রোম মাস্টার্সে নোভাক জকোভিচের বিরুদ্ধে হাড্ডাহাড্ডি লড়াই করে হেরে যাওয়া। নাদাল বলেছেন, ‘‘আমি জয়ের কাছে চলে এসেছিলাম। হারের মধ্যেও আমার কাছে সেটা ইতিবাচক দিক।’’ 
ফ্রান্সিস হাচ। নাদালের কোচিং স্টাফের অন্যতম সদস্য। তিনি বলেছেন, ‘‘রোলঁ গ্যারোজ এবার নতুন নাদালকে দেখবে।’’ নতুন নয়, আসলে পুরনো নাদালকে দেখার কথা বলছেন হাচ। ফরাসি ওপেনে যে নয় বার চ্যাম্পিয়ন হয়ে রয়েছেন তিনি!